Det må foreligge et økonomisk tap eller en varig og betydelig skade eller sykdom som følge av vaksinasjonen. Mindre og kortvarige bivirkninger som ikke leder til et tap gir ikke krav på erstatning. For at Norsk pasientskadeerstatning skal være erstatningsansvarlige må det økonomiske tapet som følge av skaden være på minst 10.000 kroner. Videre må det påvises at sykdommen eller skaden kan være pådratt som følge av koronavaksinen, samtidig som staten ikke er i stand til å påvise at det foreligger andre mer sannsynlige årsaker til skaden eller sykdommen.